Lekartellezték az iskolások auschwitzi emlékútjait az izraeli irodák | VS.hu
20160119-VS-62045-lekartelleztek-az-iskolasok-auschwitzi-emlekutjait-az-izraeli-irodak
Lekartellezték az iskolások auschwitzi emlékútjait az izraeli irodák
Rovó Attila - 2016. január 19., kedd 16:26
Legalábbis a hatóságok gyanúja szerint. Hat iroda lehet érintett.
Kilenc cégvezetőt tartóztattak le izraeli utazási irodáknál a hatóságok azzal a gyanúval, hogy megállapodtak egymás közt, mennyiért adják a középiskolásoknak szóló, egykori haláltáborokba vezető tanulmányi utakat.
A BBC szerint a nyomozók házkutatásokat is végrehajtottak, és bankszámlákat fagyasztottak be. Legkevesebb hat iroda lehet érintett. Az árakat a gyanú szerint azelőtt egyeztették, hogy ajánlatot nyújtottak be az oktatási minisztérium tenderére. Amikor a tárca ajánlatokat kért be, pontosan azonos összegek álltak a különböző irodák papírjain.
Minden évben izraeli diákok ezrei utaznak az egykori haláltáborok helyén kialakított emlékhelyekre. Egy út több ezer sékelbe kerül (ezer sékel mintegy 73 ezer forint). A BBC hozzáteszi: ha bebizonyosodik a gyanú, az sokkolni fogja az utakat ünnepélyes komolysággal kezelő Izraelt.